Source: http://enviroportal.sk/pytate-sa/odpad?reaction=9925&pid=12442
Timestamp: 2018-03-19 22:29:28+00:00

Document:
povinnosti predajne v r.2018
Sme predajna, ktora poskytuje plastove tasky. Nasou povinnostou je registracia podla zákona a evidencia. Ale ake su povinnosti , ak tvorime odpad ako kartonovy papier a hlavne zber prazdnych tonerov a naplni do tlaciarni. Je potrebna uzatvorená zmluva na odber a likvidaciu tohto odpadu? tiez nasledná ohlasovacia povinnost?
RE:povinnosti predajne v r.2018
Dobrý deň, podľa § 14 ods. 1 písm. e) zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov ste povinní odovzdať odpady len osobe oprávnenej nakladať s odpadmi podľa zákona o odpadoch s výnimkou prípadov uvedených v tomto písmene. Najčastejšie sa to vykonáva na základe zmluvného vzťahu. Ohlasovacia povinnosť vzniká, ak sa ročne nakladá s množstvami odpadov uvedenými v § 3 ods. 1 vyhlášky MŽP SR č. 366/2015 Z. z. o evidenčnej povinnosti a ohlasovacej povinosti v znení neskorších predpisov (https://www.slov-lex.sk/pravne-predpisy/SK/ZZ/2015/366/20180101). Dovoľujeme si Vás upozorniť, že informácie nami poskytované majú len informatívnu hodnotu, nemajú charakter právneho poradenstva a zároveň Vás požiadať, aby ste sa na ne neodvolávali v prípade rozdielneho názoru iných osôb. S pozdravom Ing. I. Novikmecová, SAŽP
prosba o info
Dobry den, poprosil by som Vas o radu a hlavne vysvetlenie "zakona o odpadoch" Rad by som si otvoril malu predajnu zeleziarsva (ako zivnostnik, alebo mala sro s jednym zamestnancom). Budem kupovat a dalej predavat koncovemu zakaznikovi tovar. A tu som hned narazil na prekazku suvisiacu s pojmom "vyrobca odpadov". Novelizáciou tohto zakona od tohto roku 2018 su nejake zmiernenia, ale stale mi nie je jasne a zial nikde sa neviem po tom dopatrat ci mne ako takémuto drobnemu predajcovi vznika povinnost sa registrovat na Ministerstve zivotneho prostredia "ako vyrobca odpadov" ked tovar ktory budem predavat - budem nakupovat od podnikatelov, ktori su uz evidovany v tomto registri o odpadoch. Alebo vznika povinnost kazdemu jednemu predajcovi (hocicoho, co nejak do niecoho bali) sa registrovat ako vyrobca odpadov, bez ohladu na to ci jeho dodavatel uz registrovany je. Aby som to sprehladnil tak poprosim o odpovede na: 1) predavam tovar koncovemu zakaznikovi, ktory nakupim od Slovenského dodavatela, ktory uz je registrovany na Ministerstve ZP ako vyrobca odpadov - vznika mi tiez povinnost registracie alebo uz nie? 2) predavam tovar koncovemu zakaznikovi, ktory nakupim od Slovenského dodavatela, ktory zial nie je registrovany na Ministerstve ZP ako vyrobca odpadov - vznika mi povinnost registracie ? 3) predavam tovar koncovemu zakaznikovi, ktory nakupim od zaranicneho dodavatela - vznika mi vzdy povinnost registracie alebo aj nie ? Dakujem pekne za vysvetlenie a odpovede na tieto 3 otazky, aby mi to bolo jasne a postupoval som v ramci zákonov. Dakujem, s pozdravom TM
RE:prosba o info
Dobrý deň, pravdepodobne máte na mysli "výrobcu vyhradeného výrobku" (§ 27 ods. 1 a 2 zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov). Vo všeobecnosti platí, ak výrobca vyhradeného výrobku nie je registrovaný v prílušnom registri výrobcov vyhradeného výrobku, prechádzajú vo vzťahu k tomuto vyhradenému výrobku a odpadu z neho pochádzajúcemu povinnosti výrobcu vyhradeného výrobku podľa zákona o odpadoch na distribútora, ktorý poskytuje vyhradený výrobok konečnému užívateľovi, ku ktorým patrí aj povinnosť registrovať sa v Registri výrobcov vyhradeného výrobku. V prípade, že predávate tovar - vyhradený výrobok, ktorého dodávateľ je registrovaný v príslušnom registri výrobcov vyhradeného výrobku (prípad č. 1), nemáte povinnosť registrovať sa v tomto registri. V prípade, že predávate tovar - vyhradený výrobok, ktorého dodávateľ nie je registrovaný v príslušnom registri výrobcov vyhradeného výrobku (prípad č. 2), vzniká Vám povinnosť registrovať sa v tomto registri. Register výrobcov vyhradených výrobkov je prístupný na webovej stránke MŽP SR (http://www.minzp.sk/sekcie/temy-oblasti/odpady-obaly/registre-zoznamy/register-vyrobcov-vyhradenych-vyrobkov/). Na základe Vášho popisu Vám odporúčame venovať pozornosť minimálne § 52 až § 59 zákona č. 79/2015 Z. z., ustanovenia ktorých sa týkajú obalov. V prípade dovozu tovaru zabaleného v obaloch na územie SR sa stávate výrobcom obalov podľa § 52 ods. 11 písm. c) zákona č. 79/2015 Z. z. a v tomto prípade Vám vzniká povinnosť registrovať sa v Registri výrobcov obalov. Dovoľujeme si Vás požiadať, aby ste túto odpoveď považovali za informatívnu a neodvolávali sa na ňu v prípade rozdielneho názoru iných osôb. S pozdravom Ing. I. Novikmecová, SAŽP
Evidenčný list...;Ohlásenie o objeme výroby...
Dobrý deň, chcem sa opýtať na Evidenčný list zariadenia na zhodnocovanie/zneškodňovanie odpadov. Vo vyhláške č. 366/2015 Z. z. sa už Príloha č. 6 nevyskytuje. To znamená, že toto tlačivo už netreba zasielať na MŽP a OÚ? Teda to netreba vôbec evidovať? Ďakujem.
RE:Evidenčný list...;Ohlásenie o objeme výroby...
Dobrý deň, evidenčná a ohlasovacia povinnosť prevádzkovateľa zariadenia na zhodnocovanie odpadov alebo zneškodňovanie odpadov podľa § 17 ods. 1 písm. f) zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov bola s účinnosťou od 1. januára 2018 zrušená. Prevádzkovateľ zariadenia na zhodnocovanie odpadov alebo zneškodňovanie odpadov si plní evidenčné povinnosti a ohlasovacie povinnosti podľa § 14 ods. 1 písm. g) zákona č. 79/2015 Z. z. v znení neskorších predpisov. S pozdravom Ing. I. Novikmecová, SAŽP
Dobrý deň, tu by som Vás chcela upozorniť, že evidenčný list zariadenia na zhodnocovanie/zneškodňovanie odpadov sa za minulý rok (2017) zasiela. Podáva sa na tlačive, ktoré bolo v platnosti vo vyhláške účinnej pred 1.1.2018. Nájdete to aj vo vyhláške 366/2015: § 23b Prechodné ustanovenia k úpravám účinným od 1. januára 2018 Ods. (2) Ohlasovacia povinnosť podľa § 3 ods. 1 a 2, § 6 ods. 2 sa za rok 2017 plní k 28. februáru 2018 na príslušných tlačivách platných pred 1. januárom 2018.
Dopravca odpadu
Dobrý deň, chcem sa opýtať, ohľadom zmien v zákone o odpadoch pribudla zmena pre dopravcov odpadu: § 98 Registrácia, ods.4. Existuje na to tlačivo alebo jednoducho tam zavolať, zájsť ...? Ďakujem
RE:Dopravca odpadu
Dobrý deň, podrobnosti k žiadosti o registráciu podľa § 98 zákona ods. 1 až 4 zákona č. 79/2015 Z. z. o odpadoch sú uvedené v § 19 vyhlášky MŽP SR č. 371/2015 Z. z., ktorou sa vykonávajú niektoré ustanovenia zákona o odpadoch. Vzor tlačiva žiadosti je uvedený v prílohe 19a k tejto vyhláške. Tlačivo je prístupné na webovom sídle MŽP SR (http://www.minzp.sk/sekcie/temy-oblasti/odpady-obaly/vzory-tlaciv-vyhlaska-c-366/2015-z-z/) S pozdravom Ing. I. Novikmecová, SAŽP
Dobrý deň, chcem sa spýtať na separovanie hlavne BRKO. Mesto každý rok mení VZN ohľadom separácie a nie smerom ku kvalitnejšej separácii, ale práve naopak. Tento rok vydalo VZN, kde plasty a kovy idú do jednej nádoby, a z toho čo ide do BRKO vypustilo všetko okrem záhradného bioodpadu. Je toto ošetrené vyhláškou, čo patrí do BRKO? Má mesto povinnosť separovať, alebo sa len hrať na separáciu a znižovať náklady na zvoz, tým, že znižuje množstvo separovaného zberu. Ďakujem
Dobrý deň, podľa § 81 ods. 7 písm. b) zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov je obec o. i. povinná zabezpečiť zavedenie a vykonávanie triedeného zberu 1. biologicky rozložiteľného kuchynského odpadu okrem toho, ktorého pôvodcom je fyzická osoba - podnikateľ a právnická osoba, ktorá prevádzkuje zariadenie spoločného stravovania, 2. jedlých olejov a tukov z domácností a 3. biologicky rozložiteľných odpadov zo záhrad a parkov vrátane odpadu z cintorínov. Povinnosť zaviesť a zabezpečovať vykonávanie triedeného zberu podľa vyššie uvedeného bodu 1 sa nevzťahuje na obec, ktorá splní jednu z podmienok pre uplatnenie tejto výnimky uvedených v § 81 ods. 21 zákona č. 79/2015 Z. z. Požiadavky na triedený zber BRKO sú uvedené v § 14 ods. 8 až 12 vyhlášky MŽP SR č. 371/2015 Z. z., ktorou sa vykonávajú niektoré ustanovenia zákona o odpadoch v znení vyhlášky MŽP SR č. 322/2017 Z. z. Z dôvodu uľahčenia správnej implementácie príslušných ustanovení zákona a vyhlášky MŽP SR vydalo metodickú príručku Požiadavky pre obce na triedený zber biologicky rozložiteľných komunálnych odpadov, ktorá je prístupná v elektronickej podobe na webovom sídle MŽP SR. S pozdravom Ing. I. Novikmecová, SAŽP
Dobrý deň, chcem sa opýtať či má podľa zákona č. 79/2015 povinnosť podávať ohlásenie o vzniku odpadu aj organizácia, ktorá je právnická osoba (nepodnikateľ), konkrétne príspevkovou organizáciou v zriaďovateľskej pôsobnosti VÚC?
Dobrý deň, povinnosť podávať ohlásenie o vzniku odpadu a nakladaní s ním má každá právnická osoba a fyzická osoba - podnikateľ, ktorá ročne nakladá s množstvami odpadov uvedenými v § 3 ods. 1 vyhlášky MŽP SR č. 366/2015 Z. z. o evidenčnej povinnosi a ohlasovacej povinnosti v znení neskorších predpisov. S pozdravom Ing. I. Novikmecová, SAŽP
ohlasenie o objeme výroby, cezhraničnej prepravy...
Dobrý deň, chcem sa opýtať, je potrebné zasielať ešte ohlásenie (o objeme svojej výroby, cezhraničnej prepravy z iného členského štátu do Slovenskej republiky, dovozu, cezhraničnej prepravy do iného členského štátu zo Slovenskej republiky a vývozu) na MŽP a príslušný OÚ? Ďakujem
RE:ohlasenie o objeme výroby, cezhraničnej prepravy...
Dobrý deň, povinnosť výrobcov viesť a uchovávať evidenciu o objeme svojej výroby, cezhraničnej prepravy z iného členského štátu do Slovenskej republiky, dovozu, cezhraničnej prepravy do iného členského štátu zo Slovenskej republiky a vývozu (§ 125 ods. 6 zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov) bola od 1. 5. 2017 zrušená zákonom č. 90/2017 Z. z. Ohlásenie sa už teda nezasiela. S pozdravom Ing. Novikmecová, SAŽP
Ohlásenie o odpadoch
Dobrý deň, mamina si minulý rok otvorila malú jedáleň. Musela si zazmluvniť firmu na likvidáciu oleja a kuchynského odpadu. Tento mesiac nás kontaktovala iná firma s otázkou či si vedieme evidenčné listy odpadu a odovzdali tlačivo o odpadoch a nakladaním s ním. Nevedeli sme o tejto povinnosti tak som sa opýtal známeho a ten o tejto povinnosti nevie a tlačivo nikdy neodovzdával. Je to nejaký výmysel tej firmy, lebo ak je to povinné tak by o tom môj známy vedel, resp. ak ho neodovzdal tak by ho niekto zo životného prostredia kontaktoval alebo sankcionoval. Je to povinné, alebo dobrovoľné? Ďakujem Marek
RE:Ohlásenie o odpadoch
Dobrý deň, zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov ustanovuje o. i. povinnosti držiteľa odpadu: - v § 14 ods. 1 písm f) - viesť a uchovávať evidenciu o druhoch a množstve odpadov a o nakladaní s nimi (§ 2 vyhlášky MŽP SR č. 366/2015 Z. z. o evidenčnej povinnosti a ohlasovacej povinnosti a príloha č. 1 k tejto vyhláške) - v § 14 ods. 1 písm g) - ohlasovať údaje z evidencie príslušnému orgánu štátnej správy odpadového hospodárstva a uchovávať ohlásené údaje (§ 3 a príloha č. 2 vyhlášky MŽP SR č. 366/2015 Z. z.). Evidencia odpadov sa vedie priebežne za obdobie kalendárneho roka. Ohlásenie o vzniku odpadu a nakladaní s ním sa podáva za obdobie kalendárneho roka do 28. februára nasledujúceho roka príslušnému okresnému úradu. Keďže sa vo Vašom prípade jedná o biologicky rozložiteľný kuchynský a reštauračný odpad, ohlásenie sa podáva bez ohľadu na množstvo odpadu (príloha č. 3 k vyhláške MŽP SR č. 366/2015 Z. z.). Ohlásenie o vzniku odpadu a nakladaní s ním za rok 2017 sa podáva na tlačive platnom pred 1. januárom 2018. Ohlásenie o vzniku odpadu a nakladaní s ním za rok 2018 už bude potrebné podať na novom tlačive. Príslušné tlačivá sú prístupné na webovom sídle MŽP SR (http://www.minzp.sk/sekcie/temy-oblasti/odpady-obaly/vzory-tlaciv-vyhlaska-c-366/2015-z-z/). S pozdravom Ing. I. Novikmecová, SAŽP
Likvidácia Elektroodpadu
Dobrý deň, sme mladí ľudia, ktorí s chcú založiť firmu na likvidáciu elektroodpadu, prípadne jeho recyklovanie , napr.: staré počítače a podobne ako postupovať ?
RE:Likvidácia Elektroodpadu
Dobrý deň, v súvislosti so zákonom č. 79/2015 Z. z. o odpadoch a o zmene a doplnení niektorých zákonov v znení neskorších predpisov na výkon činnosti spracovania elektroodpadu sa vyžaduje autorizácia podľa § 89 ods. 1 písm. a) bod 4 tohoto zákona, ktorú udeľuje MŽP SR. Zároveň je na spracovanie elektroodpadu potrebný súhlas na prevádzkovanie zariadenia na zhodnocovanie odpadov podľa § 97 ods. 1 písm. c) zákona č. 79/2015 Z. z., ktorý vydáva okresný úrad. Povinnosti spracovateľa eletroodpadu sú stanovené v § 41 zákona č. 79/2015 Z. z. Technické požiadavky na zariadenie na spracovanie elektroodpadov sú stanovené v § 12 vyhlášky MŽP SR č. 373/2015 Z. z. o rozšírenej zodpovednosti výrobcov vyhradených výrobkov a o nakladaní s vyhradenými prúdmi odpadov v znení neskorších predpisov. Je však pravdepodobné, že budú potrebné aj ďalšie súhlasy podľa § 97 zákona č. 79/2015 Z. z. Zároveň je možné, že táto činnosť si bude vyžadovať posúdenie podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (príloha č. 8 k zákonu č. 24/2006 Z. z.). Odporúčame Vám preto obrátiť sa priamo na príslušný okresný úrad, odbor starostlivosti o životné prostredie. Dovoľujeme si Vás požiadať, aby ste túto odpoveď považovali za informatívnu a neodvolávali sa na ňu v prípade rozdielneho názoru iných osôb. S pozdravom Ing. I. Novikmecová, SAŽP

References: § 14
 § 3
 § 52
 § 59
 § 52
 § 17
 § 14
 § 23
 § 3
 § 6
 § 98
 § 98
 § 19
 § 81
 § 81
 § 14
 § 3
 § 14
 § 14
 § 89
 § 97
 § 41
 § 12
 § 97